Osnovna škola Rogoznica

Ante Starčevića 76

21220 Rogoznica

ured@os-rogoznica.skole.hr

tel: 022 558-083

KLASA: 602-13/24-01/2

URBROJ: 2182-39-01-24-1

XIII. likovno – literarni natječaj

**„Povist mista moga“**

**(Voda koja život znači)**

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i, odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno – obrazovnom radu, ali i u svojoj ulozi snažnog društvenog posrednika.

Iz toga je proizašla zamisao o likovno – literarnom natječaju „Povist mista moga“, u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

 **Voda koja život znači**

Tek kad presuše bunari i izvori, shvatimo vrijednost svake kapi vode. Voda je izvor života. Ne nastaju ni naselja ni gradovi tamo gdje nema barem malog vrela vode. Svugdje gdje se čovjek nastanio pobrinuo se da izgradi ili ogradi sakupljališta vode. Odvojio je mjesta gdje napaja stoku od mjesta gdje sam grabi vodu za sebe i svoje najbliže. Tako su nastajali bunari, lokve, pojilišta, velike mjesne cisterne u kojima se sakupljala kišnica, osobito tamo gdje su oborine rijetke, a sunce je jarko veći dio godine. Negdje naši krajevi obiluju, a negdje pak oskudijevaju vodom. Ovisno o tome, voda za sve nas ima i grupno i individualno značenje. O njoj ovisi snaga jedne zajednice, o njoj su opjevane pjesme, na vodi su se rađale ljubavi, voda je svojom upornošću dubila trag i u kamenu i u zemlji. Voda je ostavila golemi prirodni i kulturni utjecaj na svaki dio naše domovine, ušla je u naš folklor, u našu i materijalnu i nematerijalnu baštinu.

**Bunari, lokve, pojilišta, vodopadi, izvori, potoci, rijeke, kiše, pjesme u kojima se spominje voda i sve njene pojavnosti, legende i priče u kojima voda ima važnu ulogu, kapi pljuska na seoskim prozorima i na kamenim ulicama, igre dječjih nogu po lokvama na ulicama naših sela i gradova… sve to može biti likovni i literarni poticaj za našu ovogodišnju priču o vodi.**

**Propozicije natječaja:**

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše **pet (5) radova iz područja literarnog izražavanja i deset (10) radova iz likovnog područja izražavanja**. Jedan učenik može sudjelovati s najviše jednim radom iz određenog područja izražavanja.

Ove godine **motiv/poticaj**za literarne i likovne radove je **voda,** a radovi mogu prikazivati **sve ono što je vezano za vodu, kako je već u uvodu navedeno (more nije ovogodišnja tema pa će radovi koji prikazuju ili govore o moru biti nažalost diskvalificirani).**

Tehnika može biti **bilo koja slikarska, crtaća, grafička ili kombinirana tehnika**. Kao što je evidentno iz propozicija natječaja, raspon motiva/vizualnih poticaja može biti izrazito velik tako da mentorima nudi mogućnost za njihovu implementaciju u godišnji izvedbeni kurikulum. Može se staviti naglasak **na crte po toku i karakteru, na vrste kompozicija, na kontraste boja, kontraste tekstura, kontraste boja i tekstura, na slikarsku fakturu, na kolorističku, zračnu ili linearnu perspektivu, na simetriju i asimetriju, na tonsku modelaciju i kolorističku modulaciju…**

Na poleđini likovnog rada moraju biti istaknuti sljedeći podaci (najbolje napisati ili isprintati na manji papir kojeg ćete potom zalijepiti):

 • „POVIST MISTA MOGA – VODA KOJA ŽIVOT ZNAČI“

• IME I PREZIME UČENIKA/CE

• RAZRED, ŠKOLA

• IME I PREZIME UČITELJA/ICE ILI MENTORA/ICE

• ADRESA ŠKOLE, TELEFON

• GRAD, ŽUPANIJA

**Literarni radovi**moraju biti napisani na dijalektu ili jeziku naselja, sela ili grada iz kojeg dolaze, a radi tiskanja zbornika šalju se isključivo **e-mailom u privitku** na elektroničku adresu škole, s podacima o učeniku, razredu, školi i učitelju mentoru na početku svakog rada.

Ukoliko je rad napisan na nekom od jezika nacionalnih manjina koji je bitno različit od hrvatskog jezika (talijanski, češki, romski, slovački, mađarski, ukrajinski, albanski, rumunjski…), molili bi da priložite i prijevod kako bi ga povjerenstvo moglo ravnopravno vrednovati.

**Suglasnost roditelja ili skrbnika za sudjelovanje na natječaju** potrebna je i za likovni i za literarni rad:

1. za likovni rad suglasnost je potrebno poslati poštom skupa s radom,
2. za literarni rad suglasnost je potrebno skenirati i poslati e-mailom u privitku skupa s literarnim radom.

**Radovi pristigli bez suglasnosti neće se uzimati u obzir.**

Likovni i literarni radovi moraju biti poslani najkasnije do **3. svibnja 2024.** Dodjela nagrada će biti na završnoj svečanosti **Dana škole 17.** **svibnja 2023**. Pozvani će biti učenici i mentori nagrađenih radova. Poslane učeničke radove izabrat će i vrednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

 (Kontakt osoba: Paola Glavurtić, učiteljica likovne kulture, 098 328 527)

U Rogoznici, 4. ožujka 2024.